1Antû bamwe bauma Njundea baaya Antiokia, baarutana eetîgîri babeera, "Bûtionokua bûtarî bataane kûringana na wîthîre bûra Musa aarutanire." 2Paûrû na Baranaba baaturania mbaara mûno na bo. Eetîgîri ba kanica ya Antiokia baagwatanîra bauga Paûrû na Baranaba, na bamwe ba eetîgîri bathi bakoone atûmwa na akûrû Njerusaremu baarîîrie ûntû bûbu. 3Bagûtûmwa i kanica, baathi baagendeera Boinîcia na Samaria bakîîraga eetîgîri bûra antû batarî Ayaundi baagarûkîîte baatuîka antû ba Ngai. Ûntû bûbu bwakenia eetîgîri bonthe. 4Bagûkinya Njerusaremu, baagwatwa ûgeni i kanica, atûmwa, na akûrû. Babeera mantû mara Ngai aarûthîîte gûkûrûkîîra kîrî bo. 5Îndî eetîgîri bamwe ba gîkundi kîa Abarisai baarûngama bauga, "Nwa mwanka bara batarî Ayaundi bataanagwe na barutanwe kwathîkîra watho bwa Musa." 6Atûmwa na akûrû baatua mûceemanio wa kwarîîria ûntû bûbu. 7Bakwarîîria ûntû bûbu mûno, Petûrû aarûngama auga, "Aruayia, biû bwingwa ibwiyî atî, îgiita rîthiru Ngai aanthuurire kuuma kîrî biû ntûmîîria ntheto îmbega kîrî bara batarî Ayaundi, kaingo beegua, beetîgia. 8Na Ngai ûra aiyî mathûgaania ma antû, noonaniirie nabeetîgagîra rîra aabeere Kîrundu Ûmûtheru ta bûra na tiû aatwere we. 9Oonaniirie gûtirî mûkûûrani wetû na bo. Wana bo abatheria nkoro ciao n'ûntû bwa wîtîgio. 10Aabu i kî n'ûntû bûkûgeria Ngai bûkîendaga gwaîkia eetîgîri mûrigo ûtakamatîka? Mûrigo biûyûûyû bietû biaremirwe n'uu na tiû beene! 11Twîtîgîîtie twonokagua kûringana na ûtugi bwa Mwathani Yiesû. Na wana bo i bu kûrî." 12Paûrû na Baranaba babeera mantû mara Ngai aarûthîîte kîrî antû batarî Ayaundi gûkûrûkîîra kîrî bo. Babeera biama bira aaringire na magegania mara oonaniirie. 13Paûrû na Baranaba bakûrîîkia kwaria, Njakubu aarûngama auga, "Aruayia, nthikîîriani. 14Simioni akûrîîkia gûtwîra bûra îgiita rîa mbere Ngai eetire bamwe ba bara batarî Ayaundi kaingo batuîka antû baake. 15Na ûntû bûbu ibûkûgwatanîra na mîgambo ya iroria, wata bûra kwandîkîîtwe, 16'Nyuma ya mantû mama ngaacooka nneneithie mûciî wa Ndaundi ûra waraganîîte. Ngacuaka kaîrî ûthire wombokanu. Nkaurikia kaîrî. 17I kaingo antû ba mîgongo îra îngî bacûa Mwathani bara bonthe mbîtîîte batarî Ayaundi batuîka baakwa. Ûgu i bu Mwathani augîîte, ûra atûmîîte mantû mamu matuîkîka 18amamenyithania kuuma wo tene.' " 19Njakubu aathi na mbere abeera, "Kwoogu bûra nkwona niû, tûtikaûmîrieni mantû bara bagarûkîrîte Ngai batarî Ayaundi. 20Îndî tûbaandîkîreeni baarûa tûbeere batikaarîe irio bia kûrutîra ngai cia ûrongo. Na kaîrî tûbeere batikaarute ngûgî cia ûmaramari. Batikaarîe nyama cia nyamû îrîmbite, kana barîa nyama irî na nthakame. 21N'ûntû kwa îgiita rîîraaya mûno, watho bwa Musa ibûthoometwe na bwarutanwa masinagoogiini ma wakîra taûni, ntugû ya Sabatû." 22Atûmwa, akûrû, na kanica yonthe boona i kaaba bakathuura bamwe baciao, babatûme bathiyanie na Paûrû na Baranaba Antiokia. Baathuura antû baarî îgweta kanicaani. Baarî Njundas ûra kaîrî eetagwa Baasabas na Sairas. 23Baarûa îra baarî baire yaugaga ûûgû: Kîrî biû aruayia bûtarî Ayaundi, biû bûtûîre Antiokia, Sîîria na Sirîsia. Bara tûkûbwandîkîra, i tiû atûmwa, akûrû, na eetîgîri bara tûrî naaga Njerusaremu. Muugaani. 24Tûreegiirue antû baraumire naaga baaya babûreetera thîîna, babûtanga meeciiria na mîgambo îra barabwîrire. Ti tiû tûrabatûmîîte. 25Tûrakomanire twona i kaaba tûtûme antû kîrî biû, baayanie na eendwa Baranaba na Paûrû. 26Batimakagîra mîoyo yao n'ûntû bwa Mwathani wetû Yiesû Kîrîstû. 27Kwoogu twatûma Njundas na Sairas. Bakabwîra na kanyua mantû wamama tûbwandîkîrîte. 28Kîrundu Ûmûtheru aroonire ti bwega, na wana tiû nwa bu tûroonire atî, tûtikaabwaîkie mûrigo ûngî tatiga mantû mama ma gîtûmi mûno. 29Na mo n'atî, bûtikaarîe irio bia kûrutîra ngai cia ûrongo. Bûtikaarîe nyama irî na nthakame, kana bûrîa nyama cia nyamû îrî îmbite. Na bûtikaarute ngûgî cia ûmaramari. Weegua bûrûthîîte ûntû bwega waya kwîgua bûkaathingata mantû mamu twabwîra. Tigwaani bwega. 30Babu baatûmîîtwe baakinya Antiokia. Beethîrania eetîgîri bonthe, babanenkera baarûa. 31Eetîgîri bakûthooma baarûa înu beegua îkîbeekîra wîru, baakena mûno. 32Njundas na Sairas bara baarî iroria babaarîria kwa îgiita rîraaya. Babeekîra wîru na baarikithia wîtîgio bwao. 33Bagûkarakaranga eetîgîri babu ba Antiokia babarekeeria na ûkiri, baacooka kîrî bara baabatûmîîte. 35Paûrû na Baranaba bo baatigwa Antiokia, baakarakaranga noogo baarutana kiugo kîa Mwathani na baatûmîîria ntheto îmbega barî na antû bangî baingî. 36Nyuma ya kagiita kagana ûna, Paûrû eera Baranaba, "Tûcooke taûni ira cionthe twatûmîîrie kiugo kîa Mwathani, tûriûngîre eetîgîri tûmenye bûra bathiîte na mbere." 37Baranaba neendaga bathi na Njoana Maariko 38îndî Paûrû atoonaga bûrî bwega bathiîte n'we n'ûntû aabatigîîte Pamburia, aarega kûthi kûbateethia ngûgîîni. 39Paûrû na Baranaba baakararania mûno, baathûkana. Baranaba aathûkia Njoana Maariko baatwa meeri baathi Kupooro. 40Paûrû aathuura Sairas bathiyanagia n'we. Mbere ya bathi, eetîgîri babanenkanîra ûtugiini bwa Mwathani. 41Paûrû baathi baagendeera Sîîria na Sirîsia bagîîkagîra makanica inya.
Copyright
Learn More
kik_Latn zho_Hant eng_Latn